Turiștii care caută o escapadă cu buget redus în Europa în acest an au motive de satisfacție. Un studiu care a analizat orașele de pe continent a constatat că prețurile au scăzut în 60% din destinațiile observate.
Raportul anual al Oficiului Poștal britanic privind banii pentru călătorii compară prețurile pentru vacanțe scurte în 37 de orașe din Europa, atât la nivel general, cât și pentru elemente specifice, cum ar fi cazarea, mesele și atracțiile culturale.
Top 10 este dominat de destinații din Europa de Est. Iar orașul care a ieșit pe primul loc ca fiind cel mai ieftin de pe continent este Vilnius, capitala Lituaniei, care și-a recâștigat premiul de oraș cu cel mai bun raport calitate-preț. Costurile aici sunt cu peste 10 % mai mici decât cele ale Lisabonei, ocupanta locului al doilea, și mai puțin de jumătate din cele ale altor 18 orașe.
Pe locul al doilea, Lisabona, în Portugalia, este în continuare cel mai avantajos oraș din Europa de Vest în privința raportului preț-calitate. În ciuda unei creșteri de 26% a costului mediu al cazării de trei stele, prețurile rămân bune pentru mese, băuturi și alte produse turistice. Orașul Lille, din Franța, a urcat șapte poziții, ajungând pe locul al treilea, ajutat de o scădere de 30% a costurilor de cazare, notează Forbes.
Amsterdam este cea mai scumpă destinație din analiza făcută. Asta în ciuda faptului că orașul olandez a înregistrat o scădere de 8,3% a prețurilor, a noua cea mai mare scădere dintre toate cele analizate. Belfast este cea mai scumpă dintre capitalele britanice, urmată îndeaproape de Edinburgh.
La Vilnius, orașul vechi, delicat și zugrăvit în culori pastelate, este inclus în patrimoniul mondial UNESCO. Turiștii pot petrece ore întregi admirând arhitectura diversă, de la clădiri civile baroce somptuoase la biserici gotice. O atracție este și biserica Sfânta Ana din secolul al XV-lea, foarte ornamentată, și catedrala neoclasică albă și strălucitoare din piața omonimă.
În fața clădirii se află o dală cu numele Stebuklas („miracol”). Aceasta marchează punctul de plecare al Căii Baltice, un lanț uman format la 23 august 1989 de două milioane de oameni din Estonia, Letonia și Lituania, ca un act de protest împotriva ocupației sovietice.
Lituania a devenit prima republică care și-a declarat independența față de Uniunea Sovietică în 1990, dar Vilnius nu își ascunde această latură a istoriei sale. Muzeul Ocupațiilor și luptelor pentru libertate – cunoscut mai degrabă sub numele de „muzeul KGB”, după ce a fost folosit ca fost sediu al poliției secrete sovietice – este o evidență puternică a persecuțiilor și a deportărilor în masă ale lituanienilor de către forțele lui Stalin. În subsol, stau mărturie condițiile în care au trăit cei întemnițați și torturați.
Călătorii cu buget redus care caută mâncare ieftină au de unde alege în Vilnius. Orașul este cunoscut pentru cantinele sale – restaurante ieftine și animate care servesc mâncăruri din epoca sovietică.
La Zilvino Restoranas se oferă borș de supă de sfeclă sau „supa mahmurelii”, plină de arome, pentru aproximativ 3 dolari. La Sultiniai, se oferă rulouri de varză umplute cu carne de porc, numite „balandeliai”, sau mult apreciatul fel de mâncare național „cepelinai”, alcătuit din găluște de cartofi și carne.